All Black-ster weg uit SA ná voorval met vrouAaron Smith (Foto: YouTube) Een van die All Blacks se blinkste sterre sal voor Saterdag se toets in Durban na Nieu-Seeland terugkeer na aanleiding van `n voorval met `n vrou. Dit het Woensdag bekend geraak dat die All Blacks se uitblinker skrumskakel Aaron Smith geskors is en nie Saterdag teen die Springbokke sal speel nie. Hy was die afgelope tyd Nieu-Seeland se nommer een-keuse agter die skrum. Luidens `n berig op die Nieu-Seelandse webwerf Stuff.co.nz is hy deur die spanbestuur vir `n wedstryd geskors om dat hy die All Blacks se gedragskode oortree het. Smith is glo deur lede van die publiek betrap toe hy `n toilet vir gestremdes op die lughawe in Christchurch saam met `n vrou betree het. Die skorsing word in `n boodskap op die All Blacks se Twitter-forum deur die afrigter Steve Hansen bevestig. Hansen het by `n nuuskonferensie in Durban gesê die skrumskakel se gedrag is onaanvaarbaar. Smith sal na berig word na Nieu-Seeland terugkeer “om die ophef te verwerk”.